**Erasmus beszámoló**

**Krüpl Bernadett**

**Lyon**

Az Erasmus ösztöndíjnak köszönhetően 2011. szeptembertől 2012. júniusig, azaz két féléven át az Université Catholique de Lyon-on (Lyoni Katolikus Egyetem-en) nyílt alkalmam tudásomat gyarapítani, tapasztalatokat gyűjteni és barátságokra szert tenni. Örömmel osztom meg a következőkben tapasztalataimat és élményeimet az érdeklődőkkel!

***Előkészületek***

Az ösztöndíj elnyerését követően a lyoni koordinátorok néhány héten belül felvették velem a kapcsolatot és ettől kezdve e-mailen keresztül mindig gyors választ kaptam a kérdéseimre, ami nagyban megkönnyítette az adminisztratív teendők intézését. Egyedül a tanév záró időpontját illető kérdésemre nem kaptam augusztusban egyértelmű és határozott választ, ami megnehezítette a szerződésben rögzítendő időpont meghatározását.

***Kiutazás***

Praktikus már a tanítás megkezdése előtt néhány nappal megérkezni, mivel rengeteg az adminisztratív teendő és általában több alkalmat vagy megjelenést és sok utánajárást igényel az elintézése.

***Lakhatás***

Az egyetem, kérésre segítséget nyújt a leveledben megjelölt feltételeknek megfelelő szállást találni. Ezzel külön irodájuk foglalkozik. Én egy kollégiumban (Résidence André Allix) egyszemélyes, fürdőszobás szobában kaptam elhelyezést (az ilyen irányú kérést fontos megjelölni a levélben, hiszen emellett pl. ugyanennek a kollégiumnak is van egyszemélyes, de fürdőszoba nélküli, vagy többszemélyes (studio) szobája is, és az árak között is csak minimális eltérés van). Ez egy viszonylag nagy területen elhelyezkedő kollégium a város központjától 10 percre, biztonságos, gyönyörű környék egy domb tetején. Az egyetem és a vasútállomás busszal 10-15 perc alatt, könnyen megközelíthető. A kollégium épületei és szobái még azonos kategória esetén is eltérőek lehetnek. Bár mind kényelmes és szép, mégis a felújított épületek összességében komfortosabbak.

Internet előfizethető, így szobából is elérhető, igaz, a hozzáférési kódra a beköltözést követően hozzávetőleg 2-3 hetet kell várni. Addig az egyetemen, illetve egy közeli gyorsétteremben van lehetőség internetkapcsolathoz jutni.

A lakhatás ugyan drága, de segítség, hogy lakhatási támogatás igényelhető (Caf). Az igénylés módjáról bővebb tájékoztatásért a kollégium adminisztrációs irodájához (Secreteriat) érdemes fordulni.

**Bank**

Kötelező francia bankszámla nyitása, amit egyébként a tartózkodás végén fel lehet mondani. Nekem az LCL nevű bankot ajánlották, ahol a bankszámlanyitáshoz lakásbiztosítás is járt, amit egyébként követelményként ír elő a kollégium.

***Egyetem***

Az egyetem jogi kara a Place Carnot-n található. A felvehető órákról az első találkozáskor (Réunion) kaptunk egy listát. Választható francia nyelvóra is 5 kreditért, mind a két félévben. Ezt nagyon ajánlom mindenkinek, rendkívül hasznos! Az órák megkezdése előtt egy szintfelmérőt íratnak a nyelvi intézetben (ILCF), ami az egyetem másik épületében (site Bellecour) található, majd ennek alapján a szintednek megfelelő csoportba osztanak be. A jogi karon kapott kurzuslistán megjelölt fél évre számított 21 óra helyett viszont ez a lehetőség heti 16-20 óra intenzív nyelvórát jelent, de igazán megéri!

A jogi órák közül a következőket választottam és bátran ajánlo, nagyon színvonalasak:

1. félév: Droit communautaire général de l’Union Européen

Relations internationales

1. félév: Histoire de la 5e République

Droit international des droits de l’ homme

***Étkezés***

Az élelmiszer, különösen a kenyér és a húsfélék a hazaihoz képest jelentős mértékben drágábbak, de természetesen a különféle üzletláncok között jelentős eltérés tapasztalható. A kollégium éttermében (Resto Universitaire) reális, diákok számára is elérhető áron lehet ebédet fogyasztani, saláta, főétel és desszert együttesében, többféle választékkal. Szendvicset az egyetem (jogi kar) büféjében is lehet vásárolni, de a bellecour-i épületben lehetőség van főtt ételt enni.

A kollégiumban egyébként emeletenként közös konyhában van lehetőség főzni, ami kiválóan alkalmas ismerkedésre, közös főzésre.

***Közlekedés***

***Városi közlekedés***

Lyonban a mindennapos közlekedésre célszerű diákbérletet vásárolni, mely arcképpel és névvel azonosított kártya, ehhez és egyébként sok más adminisztratív teendőhöz igazolványkép szükséges (így érdemes minden túlzás nélkül kb. 8 db színes igazolványképpel érkezni Lyonba).

***Vasúti közlekedés***

Ha két félévre érkezel, akkor nagy valószínűséggel több, kiseb-nagyobb utazásra nyílik lehetőséged. Így érdemes már érkezéskor a vonatra ún. Carte de 12-25 ans, bizonyos mértékű vasúti kedvezményre jogosító kártyát venni, ami hozzávetőleg 50-60 euró, viszont akár már egy párizsi látogatás alkalmával megtérül, hiszen az utazás is lényegesen drágább, mint Magyarországon. Az úticélokról, menetrendekről, tarifákról az SNCF honlapján lehet tájékozódni. A vonatjegyek ára egyébként nagyban függ attól, hogy mennyi idővel az utazás időpontja előtt veszed meg, így pl. egy TGV jegy esetén a néhány hetes előretervezés a menetjegy árának felét jelentheti egy későbbi időponthoz képest. A TER-ek esetén ez a különbség árnyaltabban jelentkezik.

***Kerékpár***

Lyonban kiépített kerékpárút van, kerékpár bérelt vásárolható órára, de akár napra, vagy évre szólóan is. (Éves összege egyébként 15 euró, de a kaució miatt érdemes csekkfüzettel rendelkezni, ami a baktól igényelhető.)

***Úticélok***

***Lyon***

Érdemes mindenekelőtt Lyont felfedezni. A kollégiumtól kb. 10 percnyire terül el a régi városrész, Vieux Lyon (ahol a régi falak között, macskaköves utcákon turisztikai és készműves boltok, éttermek között sétálhatunk), Fourviere, a katedrális, a római színház, a Saone, a különböző stílusban épült, megannyi gyönyörű templom a folyó partján, zöldség- gyümölcs- sajt piac. Turisztikai célpont még a Place Bellecour, XIV. Lajos szobrával, a Rhone parti sétány, illetve a Parc de la Tete d’or, ahol hatalmas csónakázó tó található, de sportolási és egyéb szabadidős tevékenységekre is nyílik lehetőség, ingyenesen látogatható állat-és növénykerttel.

Érdemes sétálni a Croix- Rousse-on, vagy megtekinteni a selyemmúzeumot és a szépművészeti múzeumot is.

Lyonban egyébként számos kisebb park található, amiket érdemes felfedezni, akár közeli sportolás céljából is.

Decemberben rendezik meg a fények ünnepét, ami látványossága miatt a világból turisták ezreit vonzza, de egyéb programokból sincs hiány.



***Lyon környéke***

*Beaujolais*

Minden francia régiónak megvan a tipikus borvidéke, ez Lyonnak Beaujolais, a kis településcsoportjaival. Érdemes ellátogatni például Vaux-en Beaujolais- be, vagy más néven a híres regényből és filmből ismert Clochemerle- be, vagy Salles Arbuissonnas en Beaujolais- ba. A szőlőültetvények között mesébe illő vidéken találhatod magad, a klasszikus francia vidéken, hiszen itt a hagyományos kőből épült házaké a mai napig a főszerep.

**

*Méxime- Pérouges*

Egy középkori, épen megmaradt város látogatható itt, palotával, múzeummal. 

*Vienne*

A rómaiak nyomait pl. templomon, színház stb. gazdagon őrző város. Júniusban jazz fesztiválnak ad helyet.

*Annecy*

Egy hatalmas hegy lábánál elterülő tó partján fekvő, középkori múlttal és városrésszel

******

rendelkező város.

***Egyéb úticélok***

Lyonból viszonylag jól megközelíthető pl. *Avignon,* de az ország déli partvidéke, közismertebb nevén a Cote d’Azure. Érdemes itt elmenni pl. Cannes-ba, vagy Nizzába.



Szívből ajánlom Lyont és a Katolikus Egyetemet mindazoknak, akik akár szakmailag, akár emberileg kihívásokra, tapasztalatokra és élményekre vágynak!